
Lingua piemontesa 


Na Galipedia, a Wikipedia en galego. 


O piemontés^ é unha lingua románica con máis de 2 
millóns de falantes en Piemonte, no noroeste de Italia. 
Pertence ao grupo occidental das linguas romances como 
o catalán, o galego e o francés e atópase xeograficamente 
preto das linguas rexionais do norte de Italia, como o 
lombardo, o emiliano-romañol, o lígur ou o véneto. 

Lingüistas de prestixio de todo do mundo enteiro (por 
exemplo, Einar Haugen, Hans Góbl, Helmut Lüdtke, 
George Bossong, Klaus Bochmann, Karl Gebhardt, Guiu 
Sobiela Caanitz ou Gianrenzo P. Clivio) recoñecen o 
piemontés como lingua independente, aínda que en Italia 
sexa a miúdo considerado, aínda hoxe, como un dialecto 
italiano. Actualmente, o piemontés non está recoñecido 
como lingua oficial. 

Historia 


Os primeiros documentos en lingua piemontesa, os 
sermones subalpini, foron escritos no século XII, cando a 
lingua era aínda moi parecida ao occitano. O piemontés 
literario desenvolveuse nos séculos XVII e XVIII, porén 
non tivo o éxito do francés ou do italiano, outras linguas 
utilizadas no Piemonte. Con todo, a produción da 
literatura en piemontés non cesou nunca e comprende 
varios xéneros, dende a poesía ao teatro e dende as 
novelas ás obras científicas. 

Características 



















Entre as características máis notables da lingua piemontesa pódense citar: 


■ Presenza de pronomes verbais, que dan á frase piemontesa a forma seguinte: (suxeito) + 
pronome verbal + verbo, como en mi i von [eu vou]. Os pronomes verbais non se utilizan 
unicamente na forma imperativa e na "forma interrogativa piemontesa". Por exemplo: mi i von, 
[eu vou]. 

■ Forma aglutinante dos pronomes verbais, poden ligarse ás partículas dativas e locativas. Por 
exemplo: a-i é [hai], i-j diso [eu dígolle] 

■ Forma interrogativa, engade unha partícula enclítica interrogativa ao fin da forma verbal. Por 
exemplo: Veus-to? [Queres?] 

■ Ausencia de números ordinais a partir do número sete. Por exemplo "sétimo" dise Col che a fá 
set [Aquilo que fai sete] 

■ Co-presenza de tres interxeccións afirmativas (é dicir, de tres modos para dicir "si"): Si, sé (da 
forma latina s/c est, como en italiano); É (da forma latina est), como no galego; Ój (da forma 
latina hoc est ) como en occitano ou illud est como en francoprovenzal e francés) 

■ Ausencia do son "ch" (como no francés "champ" [campo] ou "x" no galego "caixa" [caixa]), 
substituído normalmente por "S" (como en "sol"). 

■ Presenza da combinación gráfica S-C (pronunciada como en os chineses ) 

■ Presenza do son N- (como no galego "unha"), que normalmente precede unha vocal, como en 
lun-a [lúa] 

■ Presenza da sexta vogal piemontesa É, un son "neutro" que corresponde a "e" en francés. 

■ Ausencia da alternancia fonolóxica que existe en italiano entre as consoantes curtas 
(sinxelas) e as consoantes longas (dobres), por exemplo, it. fata [fada] e fatta [feita]. 

■ Presenza do son É protético, que se interpón cando dúas consoantes se atopan creando unha 
combinación de pronuncia difícil. Por exemplo, stéila [estrela] vólvese setéstéile [sete 
estrelas]. 

O piemontés ten varios dialectos, algúns bastante diferentes da "koiné" rexional. As variacións inclúen non 
só variacións con respecto á gramática literaria, senón tamén unha gran variedade léxica xa que zonas 
diversas conservan palabras de orixe xermánica herdadas das linguas dos francos ou dos longobardos. 
Existen tamén achegas léxicas de varias linguas, mesmo das linguas magrebís, pero a maioría das achegas 
máis recentes veñen de Francia. 


Situación actual 


Como noutras partes de Italia, o italiano é a lingua predominante na comunicación diaria. O emprego da 
lingua piemontesa non foi nunca favorecido primeiro polo Reino de Italia e tampouco posteriormente, 
oficialmente para evitar a discriminación contra os numerosos inmigrados do Sur de Italia, sobre todo en 
Turín. Con todo, en 2004, o piemontés foi recoñecido como lingua rexional do Piemonte polo parlamento 
rexional, mais sen ningún recoñecemento polo goberno central italiano. En teoría, é posible ensinar o 
piemontés aos nenos no colexio, pero na práctica isto é pouco frecuente. 

Na última década asistiuse á publicación de material didáctico para os colexios, así como tamén de revistas 
para o gran público. Tamén se organizaron cursos para os adultos que xa están fóra do sistema escolar para 
recuperar o tempo perdido. Non obstante estes progresos, a situación actual do piemontés é bastante grave 
posto que, segundo unha enquisa recente,^ nos últimos 150 anos a porcentaxe de persoas que coñecen a 
lingua escrita diminuíu até un 2% dos falantes nativos. Por outra banda, a mesma enquisa sinalou que o 
piemontés segue sendo falado por máis da metade da poboación. Este resultado foi confirmado por fontes 
prestixiosas, que indican o número de falantes oscila entre 2 millóns (Assimil®) e 3 millóns 




(Ethnologue^), sobre unha poboación de 4,2 millóns de habitantes. Os esforzos para obter o recoñecemento 
do piemontés como unha das linguas oficiais dos Xogos Olímpicos de inverno 2006 de Turín non tiveron 
éxito. 


Notas 


1. Definicións no Dicionario da Real Academia Galega (http://academia.gal/dicionario/-/termo/bus 
ca/piemontés) e no Portal das Palabras (http://portaldaspalabras.gal/dicionario/procura/piemon 
tés) para piemontés. 

2. "Coñecemento do piemontés na cidade e provincia de Turín por Euromarket". Arquivado 
dende o orixinal o 07 de febreiro de 2006. Consultado o 07 de novembro de 2009. 

3. II Piemontese in Tasca, curso elemental e guía de conversación en lingua piemontesa, 

publicado por Assimil Italia en 2006 (http://www.assimil.it) 

4. O piemontés en Ethnologue (http://www.ethnologue.com/show_language. asp?code=pms) 

Outros artigos 

■ Piemonte 



Existe unha versión da 
Wikipedia en Lingua 
piemontesa 


Ligazóns externas 

■ O piemontés na páxina de Ethnologue (http://www.ethnologue.com/show_language.asp7code 

=pms) 

■ Información sobre a lingua, escritos... (http://xoomer.virgilio.it/guidematt) 

■ Historia, gramática, síntese, vocabulario... (http://xoomer.virgilio.it/nmndem/piem3.html) 

■ Curso de piemontés en liña (https://web.archive.Org/web/20080803120622/http://www.lalingua 

piemontese.net/) 

■ Lista de correo para falantes de piemontés (http://groups.yahoo.com/group/piemontviv/) 

■ Programa para a ensinanza do piemontés na escola (https://web.archive.org/web/2012011900 

4831/http://www.arbut.net/) 


Traído desde "https://gl.wikipedia.Org/w/index. php?title=Lingua_piemontesa&oldid=5526999" 


A última edición desta páxina foi o 21 de xullo de 2020 ás 09:59. 

Todo 0 texto está dispoñible baixo a licenza Creative Commons recoñecemento compartir igual 3.0; pódense aplicar 
termos adicionais. Consulte os termos de uso para obter máis información. 

Wikipedia® é unha marca rexistrada da Wikimedia Foundation, Inc., unha organización sen fins lucrativos. 




































